Author: agenda0
Company: agenda

Predkladacia správa

	V nadväznosti na návštevu Európskeho výboru na zabránenie mučenia a neľudského či ponižujúceho zaobchádzania alebo trestania (ďalej len „Výbor CPT“) v Slovenskej republike, v rámci ktorej došlo zo strany Výboru CPT k „preverovaniu zaobchádzania s osobami zbavenými slobody s cieľom, v prípade potreby, posilniť ochranu týchto osôb pred mučením  pred neľudským alebo ponižujúcim zaobchádzaním alebo trestaním“, vypracoval Výbor CPT správu o skutočnostiach zistených v jej priebehu. V rámci tejto návštevy Výboru CPT a jeho informatívnej správy boli zo strany Výboru CPT zistené nedostatky v zariadeniach sociálnych služieb (ďalej len „ZSS“) v odvetvovej pôsobnosti Ministerstva práce, sociálnych vecí a rodiny SR (ďalej len „MPSVR SR“) v starostlivosti o občanov s duševnými poruchami a poruchami správania. Tieto sa dotýkali úrovne materiálno-technického zabezpečenia starostlivosti, ako aj personálneho zabezpečenia starostlivosti. Vážne  výhrady Výboru CPT boli vznesené voči uzatvoreným oddeleniam v ZSS, kde nie je umožnená sloboda pohybu niektorých občanov s duševnými poruchami a poruchami správania s psychiatrickou diagnózou v čase akútneho stavu ich choroby, kedy dochádza k ich umiestňovaniu do sieťových postelí.

	Vláda svojím uznesením č.21 z 10. januára 2001 prijala opatrenia v záujme odstránenia zistených nedostatkov v zariadeniach sociálnych služieb v pôsobnosti MPSVR SR prezentovaných delegáciou Výboru CPT. 

V súvislosti s požiadavkou vytvorenia podmienok pre zlepšenie kvality a úrovne poskytovanej starostlivosti v ZSS občanom s duševnými poruchami a poruchami správania je potrebné dôsledne analyzovať skutkový stav v tejto oblasti.  Porada vedenia MPSVR SR preto dňa 10. januára 2001 uložila vypracovať pod bodom 2.4.7./00/B.2. Správu o súčasnom stave finančného, materiálno-technického a odborného  personálneho zabezpečenia poskytovania sociálnych služieb vrátane analýzy starostlivosti o občanov s duševnými poruchami a poruchami správania v zariadeniach sociálnych služieb.
Predkladaná správa je zároveň plnením úlohy pod bodom B.5. uznesenia vlády SR č. 274 zo dňa 28. marca 2001, prijatého k návrhu kontrolných opatrení na neprekračovanie výdavkov štátneho rozpočtu v rozpočtových kapitolách. Súčasťou predkladanej správy je aj analýza možnosti prechodu vybraných zariadení sociálnych služieb zriadených ako rozpočtové organizácie na príspevkovú formu hospodárenia.
	Predkladaná správa bola vypracovaná za spolupráce s krajskými úradmi v SR a so zámerom dôsledne analyzovať skutkový stav v oblasti poskytovania sociálnych služieb. 	Najvýznamnejším faktorom ovplyvňujúcim úroveň, rozsah a dostupnosť sociálnych služieb v súčasnosti je problematika finančného zabezpečenia resp. zdrojového krytia poskytovania sociálnych služieb.
	
	V oblasti poskytovania sociálnych služieb zo strany príslušných orgánov a zariadení sociálnych služieb zriadených ako rozpočtové organizácie narastá v dôsledku rozpočtového deficitu na uvedený účel množstvo neuhradených výdavkov zo tovary a služby, čo má za následok vznik zadĺženosti. Dlhodobo uplatňovaná tendencia nezvyšovania výdavkov na oblasť sociálnych služieb v rámci štátneho rozpočtu má pri  narastajúcich cenách výrobkov, tovarov a služieb, ako aj pri zákonnom zvyšovaní úrovne odmeňovania, zákonite za následok nepokrytie bežných prevádzkových nákladov a zanedbanie údržby a opráv, ako aj nemožnosť udržania a už vôbec nie zvyšovania kvality, úrovne a rozsahu poskytovaných služieb. Pretrváva nepriaznivá situácia v rozpočtovaní kapitálových výdavkov na ZSS. Redukcia tak bežných výdavkov ako aj kapitálových výdavkov je realizovaná na úkor kvality a rozsahu poskytovanej starostlivosti v týchto zariadeniach.  V ZSS ide pritom o zabezpečenie základných životných podmienok občanov, ktorým sa poskytuje starostlivosť v týchto zariadeniach, nakoľko poskytnutie iných sociálnych služieb v domácom prostredí nebolo možné alebo postačujúce. Trend redukcie výdavkov na sociálne služby je i s prihliadnutím na garanciu sociálnych práv občana  v Ústave SR neudržateľný. 

Skutkový stav v oblasti poskytovania sociálnych služieb odôvodňuje potrebu vytvoriť zdrojové predpoklady v rozpočtových kapitolách krajských úradov na účely poskytovania sociálnych služieb. Je potrebné zabezpečiť finančné prostriedky účelovo určené na poskytovanie sociálnych služieb – navýšením  rozpočtovanej sumy pre rok 2001 o 745 862 tis. Sk.

Ďalej ide o potrebu zabezpečenia kapitálových finančných prostriedkov v celkovej sume 1 384 745 tis. Sk na riešenie nepriaznivého stavebno-technického stavu objektov ZSS a novú investičnú výstavbu.

V rámci vonkajšieho pripomienkového konania bol materiál zaslaný 43 pripomienkujúcim miestam, z ktorých 30 doručilo doposiaľ pripomienky. 20 pripomienkujúcich miest neuplatnilo žiadne pripomienky. Opodstatnené pripomienky vecného a formálneho charakteru sú v materiáli zohľadnené.
Z pripomienkujúcich miest len Ministerstvo financií SR označilo uplatnené pripomienky za zásadné.
Ministerstvo financií SR uplatnilo ako zásadnú pripomienku vypustenie bodov B.1. až B.5. návrhu uznesenia vlády SR s poukazom na bod C.51 uznesenia vlády SR č.805/2000 k návrhu štátneho rozpočtu na rok 2001. V súlade s bodom C.51. bolo, z dôvodu dodržiavania schválených limitov štátneho rozpočtu na rok 2001 a neprekračovania výdavkov štátneho rozpočtu v roku 2001, uložené ministrom  a správcom ďalších rozpočtových kapitol nepredkladať v roku 2001 návrhy legislatívnych predpisov a iných materiálov, ktoré zakladajú finančné nároky na zvýšenie počtu zamestnancov a zvýšenie výdavkov alebo úbytok príjmov schválených v štátnom rozpočte na rok 2001 s dôsledkami na štátny rozpočet alebo na iné rozpočty tvoriace verejný rozpočet. V záujme odstránenia  zásadného rozporu sa uskutočnilo osobitné rokovanie s Ministerstvom financií SR, v rámci ktorého bol zabezpečený súlad znenia úloh z návrhu uznesenia vlády SR k predkladanému materiálu s bodom C.51. uznesenia vlády SR č.805/2000 úpravou znenia návrhu uznesenia vlády SR, čím bol odstránený rozpor a dosiahnutý kompromis.